DA Den Europæiske Unions Tidende CE 78/637

(2004/C 78 E/0672)

SKRIFTLIG FORESPØRGSEL P-3732/03

af Olivier Dupuis (NI) til Kommissionen

(3. december 2003)

Om: Vietnam

Inden for rammerne af samarbejdsaftalen mellem EU og Vietnam afholdt Det Blandede Udvalg EU-Vietnam, som varetager opfølgningen af disse aftaler, møde den 21. november 2003 i Bruxelles. Ifølge Agence Europe fra den 25. november skulle Kommissionen og de vietnamesiske myndigheder have besluttet at udvide deres dialog for at tackle emner som god regeringsførelse og menneskerettigheder, som en ny undergruppe nedsat samme dag ville tage sig af. Kommissionen har derimod ikke givet oplysninger om eventuelle forpligtelser fra vietnamesisk side vedrørende reformer, der gør det muligt fremover at undgå, at Vietnam overtræder artikel 1 i samarbejdsaftalen (menneskerettighedsklausulen). Europa-Parlamentet havde dagen forud for mødet i Det Blandede Udvalg vedtaget en ny beslutning, hvori det opfordrede Kommissionen til at gøre spørgsmålet om religionsfrihed og netop lovfæstet anerkendelse af ikke-anerkendte kirker til et af de prioriterede mål for lovreformpolitikken, som Kommissionen støtter gennem et program for støtte til reformer.

Hvad er retsgrundlaget og det politiske grundlag for Kommissionens beslutning om at overveje en udvidelse af dialogen mellem EU og Vietnam?

Finder Kommissionen ikke, at artikel 1 i samarbejdsaftalen (menneskerettighedsklausulen) allerede udgør et i alle henseender tilstrækkeligt retsgrundlag til at tackle alle spørgsmål vedrørende begge parters overholdelse af menneskerettighederne?

Finder Kommissionen ikke, at nedsættelse af »en undergruppe med ansvar for menneskerettigheder og god regeringsførelse« rent faktisk er ensbetydende med en devaluering af menneskerettighedsspørgsmålet og etablering af et centralt sted for dialog, der gør det muligt for parterne at tackle »væsentlige« spørgsmål som f.eks. samarbejdsprogrammet, gennemførelsen af tekstilaftalen … uden at blive forstyrret af »marginale« spørgsmål som f.eks. de alvorlige krænkelser af religions-, forenings- og ytringsfriheden …?

Hvilke løfter fik Kommissionen på mødet i Det Blandede Udvalg med hensyn til de vietnamesiske myndigheders vilje til ufortøvet at anerkende ikke-anerkendte kirker ved lov, herunder først og fremmest Vietnams Forenede Buddhistiske Kirke (UBCV)?

Agter Kommissionen inden for rammerne af sit program til støtte for lovreformer at yde de vietnamesiske myndigheder en faglig bistand, som sætter dem i stand til ufortøvet at anerkende UBCV og de øvrige ikke-anerkendte kirker?

Agter Kommissionen at knytte fortsættelsen af programmet for støtte til lovreformer og mere generelt opretholdelsen af enhver bistand til samarbejde med Vietnam til en reform, som gør det muligt for de forskellige religiøse trosretninger at opnå retsstatus?

Vil Kommissionen mere generelt give detaljerede oplysninger om de projekter, den har finansieret eller samfinansieret inden for rammerne af sit program for støtte til lovreformer?

Svar afgivet på Kommissionens vegne af Christopher Patten

(21. januar 2004)

På sit møde den 21. november 2003 i Bruxelles har Den Blandede Kommission EU-Vietnam besluttet at styrke dialogen og samarbejdet om menneskerettigheder og andre tilsvarende spørgsmål og at oprette en undergruppe om samarbejde vedrørende opbygning af institutioner, administrative reformer, regeringsførelse og menneskerettigheder i henhold til artikel 14, stk. 3, i samarbejdsaftalen mellem EU og Vietnam. To andre undergrupper vedrørende udvikling og økonomisk samarbejde samt handel og investeringer blev allerede oprettet i 1996 og har siden mødtes regelmæssigt, senest den 20. november 2003, for at forberede møderne i Den Blandede Kommission og aflægge beretning til denne.

Den nye undergruppe har særligt til formål at etablere en regelmæssig dialog for at styrke den gensidige forståelse inden for de berørte sektorer, at foreslå retningslinjer for samarbejdsaktiviteter på de områder gruppen dækker og at bestemme de områder, for hvilke fællesskabsbistanden vil være mest hensigtsmæssig og produktiv. Undergruppen aflægger beretning og forelægger henstillinger til Den Blandede Kommission, der vil overvåge arbejdets fremadskriden. Undergruppens aktiviteter vil omfatte officielle møder og uformelle begivenheder (seminarer, rundbordssamtaler, besøgsprogrammer m.m.) og vil supplere den etablerede og nyligt forstærkede EU-Vietnam dialog om menneskerettigheder, som foregår mellem EU's trojka af missionschefer i Hanoi og Vietnams regering.

Kommissionen bekræfter på ny sin forpligtelse til at behandle menneskerettighedssituationen i alle politiske samtaler med Vietnam. Kommissionen har udtrykt bekymring for menneskerettighederne på mødet i Den Blandede Kommission, bl.a. ved at henvise til Parlamentets resolution om religionsfrihed af 20. november 2003. Endvidere har EU-trojkaens ambassadører under EU's dialog om menneskerettigheder med Vietnams regering den 26. november 2003 på ny givet udtryk for bekymring og rejst spørgsmål om respekten for de grundlæggende frihedsrettigheder i Vietnam (ytrings-, presse-, religions- og foreningsfrihed), flygtningenes situation, dødsstraf og tortur samt spørgsmålet om etniske minoriteter. EU-trojkaen har understreget betydningen af øget gennemsigtighed og nødvendigheden af, at man gennem en dialog gennemfører konkrete forbedringer. I sin opfølgning af disse møder vil EU fortsat overvåge situationen nøje og insistere på, at menneskerettighedssituationen i Vietnam bliver forbedret.

Kommissionen mener, ligesom medlemsstaterne, at kun en kombination af dialog og samarbejde kan bidrage til en forbedring af menneskerettighedssituationen i Vietnam. Disse to elementer vil bidrage til at udvikle større tolerance i tilfælde af uenighed og skabe mere forståelse for forskellige meningsopfattelser. Desuden er landet inde i en fase med omfattende sociale, økonomiske og retlige reformer, ikke mindst med henblik på ønsket om tiltrædelse til Verdenshandelsorganisationen (WTO), hvilket indebærer et behov for en mere gennemsigtig, ansvarsbevidst og moderne regeringsførelse. Denne proces er også en vigtig faktor for skabelsen af et mere åbent miljø, hvor civile, politiske og religiøse rettigheder kan forbedres.

Inden for rammerne af det nationale vejledende program 2002-2004, er 9 mio. EUR øremærket til et institutionelt støtteprogram, der for øjeblikket er under forberedelse, og som tager sigte på at løse de største kapacitetsproblemer inden for de vigtigste lovgivende og retlige organer, nationalforsamlingen, justitsministeriet, højesteret og anklagemyndigheden og deres respektive uddannelsesinstitutioner.